Boeing 777

Boeing 777 on Ameerika Ühendriikide lennukitootja Boeingu kahemootoriline laiakereline 300–550 reisijat mahutav pikamaa reaktiivreisilennuk. Ühtlasi on Boeing 777 maailma suurim kahemootoriline lennuk, millel on ka maailma võimsamad reaktiivmootorid GE90-115B, tõukejõuga ühe mootori kohta 569 kN optimaalsel lennukõrgusel.
Mitmed lennufirmad hakkasid tundma vajadust lennuki järele, mis oleks väiksem Boeing 747 Jumbost, kuid suurem Boeing 767-st. Otsus ehitada uue põlvkonna reaktiivlennuk tehti 1990. aastal pärast seda, kui United Airlines ja All Nippon Airways olid esitanud tellimused kokku 33 lennukile optsiooniga tellida hiljem juurde veel 41 lennukit. Tegemist on esimese reisilennukiga, mis projekteeriti täielikult arvutitarkvara abil. Sellest sai maailmas suurim kahe mootoriga reisilennuk.
Boeing 777 ehitamise projekti alustati 1990. aastal. Juunis 1995 läks esimene Boeing 777 United Airlinesi liinilennule. Esimene Boeing 777-300 võeti lennuliinidele reisilennufirmas Cathay Pacific Airways juunis 1998. 
Boeing 777 on oma klassis kõige laiema kerega (siselaius 5,80 m, kere välislaius 6,19 m ja pikkus 73,9 m. Põhimudeli maksimaalne stardikaal on 227 t ja lennukaugus 7500 km. Lennuk on suuteline toimetama sihtkohta korraga kuni 400 reisijat. Eriti suurte lennukauguste tarvis disainitud mudel võtab pardale 328 reisijat ja transpordib need 12 000 km kaugusel paiknevasse lennujaama. B 777-200 alumine tekk on mõeldud lennukonteinerite ja lahtise tükikauba tarvis ning omab konteinerite mehhaniseeritud liikumise süsteemi. Paljude iseärasuste, täienduste ja uuendustega lennuk kehtestas käesoleva sajandi alguseks varasemast kõrgema standardi reisilennukite konstrueerimisel ja tootmisel. 
Boeingu koostehallides toodetakse viit lennukimudelit: Boeing 777-200; Boeing 777-200ER; Boeing 777-300; Boeing 777-300ER ja Boeing 777-200LR, millest esimene anti tellijatele üle 26. veebruaril 2006. Boeing 777-200 mahutab 305 reisijat, lennukaugus 9630 km, Boeing 777-300 368 reisijat, lennukaugus 10 600 km.
Boeing 777 200LR nimel on mitu reisilennukite kõige pikema vahemaa lennurekordit. 9. novembril 2005 kattis lennuk 21 601 km Hongkongist Londonisse üle Vaikne ookeani ja USA. Lend kestis 22 tundi ja 42 minutit, pardal 35 reisijat.
Arendus.
Disain.
Disainiprotsess erines teistest Boeingu arendusprotsessidest. Esimest korda konsulteeriti kaheksa peamise lennufirmaga: All Nippon Airways, American Airlines, British Airways, Cathay Pacific Airways, Delta Air Lines, Japan Airways, Qantas ja United Airways. Sellega eemaldus Boeing tavalisest praktikast, et lennukisalonge disainitakse arvestamata klientide soove.
Boeing 777 versioonid.
Boeing teeb oma lennukite tüübimarkeerimise lennuki kerepikkuse ja lennukauguse alusel. Lennuki pikkusest sõltub reisijate arv. Põhivariandiks on pikendatud kerega 200 ja 300. Vastavalt lennuliini pikkusele on lennukid jaotatud kolme klassi:
777-200.
Esimese 777-200 tellis United Airlines 15. mail 1995. 2009. aasta juuli seisuga on kümme klienti tellinud 88 Boeing 777-200, nendest 86 on kasutusel. Peamine Boeingu konkurent on Airbus A330-300. 777 tiivaulatus on 60,9 m.
777-200LR.
Boeing 777-200LR on maailma pikima lennukaugusega reisilennuk, millega on võimalik lennata vahemaandumiseta peaaegu mistahes maailma sihtpunkti. Boeing pani sellele nimeks WorldLiner.